b'\n_START_ARTICLE_\nJosep Lladonosa i Pujol\n_START_SECTION_\nBiografia\n_START_PARAGRAPH_\nDe forma paral\xc2\xb7lela a la seva tasca docent, Josep Lladonosa encetava la recerca i la divulgaci\xc3\xb3 escrita i oral, del passat de la ciutat de Lleida i de les seves comarques, fins a esdevenir un historiador lleidat\xc3\xa0 reconegut. Per arribar a aquest reconeixement hagu\xc3\xa9 de superar les circumst\xc3\xa0ncies dif\xc3\xadcils de la seva infantesa i adolesc\xc3\xa8ncia, amb un gran esfor\xc3\xa7 de formaci\xc3\xb3 personal per suplir el no haver pogut rebre formaci\xc3\xb3 universit\xc3\xa0ria._NEWLINE_El 1939 comen\xc3\xa7a a escriure articles al diari local "La Ma\xc3\xb1ana", sobre biblioteques, literatura infantil i temes hist\xc3\xb2rics. Continu\xc3\xa0 escrivint en aquest diari durant deu anys, sense interrupci\xc3\xb3 fins que arran d\'una pol\xc3\xa8mica amb Josep Tarrag\xc3\xb3 i Pleyan deix\xc3\xa0 de col\xc2\xb7laborar-hi. El 1958 amb l\'entrada d\'un nou director inicia la publicaci\xc3\xb3 de la s\xc3\xa8rie d\'articles que donarien lloc als cinc volums de "Calles y Plazas de L\xc3\xa9rida", publicats per l\'Ajuntament de la ciutat entre 1961 i 1978 i que li valdran el t\xc3\xadtol de Cronista Oficial de la Ciutat de Lleida._NEWLINE_El 1941 s\'havien repr\xc3\xa8s els cert\xc3\xa0mens de l\'Acad\xc3\xa8mia Mariana, en els quals Josep Lladonosa seria repetidament guardonat fins a arribar a \xc3\xa9sser soci llorejat d\'aquesta Instituci\xc3\xb3._NEWLINE_Un any m\xc3\xa9s tard es crea l\'Institut d\'Estudis Ilerdencs, arran d\'una iniciativa de Josep Maria Porcioles (president de la Diputaci\xc3\xb3 Provincial), dedicat a l\'estudi de les lletres, les ci\xc3\xa8ncies i la cultura de la prov\xc3\xadncia a tots nivells. Josep Lladonosa obt\xc3\xa9 una beca de 250 duros, la qual cosa li ajudar\xc3\xa0 a complementar el minso sou de mestre, i col\xc2\xb7labora en la seva revista i en totes les activitats endegades per aquesta instituci\xc3\xb3. Tot i les seves col\xc2\xb7laboracions i publicacions, el fet de no ser universitari li imped\xc3\xad l\'entrada com a membre de la instituci\xc3\xb3 fins al 1967._NEWLINE_Les seves tasques arxiv\xc3\xadstiques a l\'Arxiu de la Corona d\'Arag\xc3\xb3 li van permetre escriure interessants treballs hist\xc3\xb2rics i la coneixen\xc3\xa7a i amistat amb coneguts historiadors com Ferran Soldevila, Jaume Vicens Vives, Miquel Batllori, Jordi Rubi\xc3\xb3 i Santiago Sobrequ\xc3\xa9s, entre d\'altres. M\xc3\xa9s tard conegu\xc3\xa9 els historiadors John Elliot i Pierre Vilar. Aquests contactes van ajudar-lo a modernitzar la seva tasca historiogr\xc3\xa0fica._NEWLINE_El 1953 obtingu\xc3\xa9 el premi Pr\xc3\xb2sper de Bofarull de l\'Institut d\'Estudis Catalans per la monografia sobre l\'Estudi General de Lleida, nom que rebia a l\'Edat Mitjana la Universitat de Lleida. Aquest premi li va permetre ingressar a la Societat Catalana d\'Estudis Hist\xc3\xb2rics de l\'esmentada Instituci\xc3\xb3._NEWLINE_A m\xc3\xa9s de les obres ja anomenades, Josep Lladonosa va escriure "La Ciutat de Lleida" en tres volums, un dels treballs de major maduresa de l\'autor, "Hist\xc3\xb2ria de la Diputaci\xc3\xb3 de Lleida", "Hist\xc3\xb2ria de Lleida" (en dos volums), aix\xc3\xad com estudis d\'hist\xc3\xb2ria local com "La Fuliola", "Nou segles d\'hist\xc3\xb2ria (1080-1980)", "Hist\xc3\xb2ria d\'Alguaire i el seu monestir Santjoanista" (cal recordar que l\'autor, fill d\'Alguaire, s\'havia interessat des de molt aviat en la recerca de documents hist\xc3\xb2rics sobre aquesta localitat), i de nombroses localitats lleidatanes._NEWLINE_Josep Lladonosa conre\xc3\xa0 altres g\xc3\xa8neres com la novel\xc2\xb7la hist\xc3\xb2rica: "Un toll de sang a terra", el g\xc3\xa8nere memor\xc3\xadstic: "Setanta-cinc anys de records", i el teatre: "La Guillemota d\'\xc3\x80ger". Tamb\xc3\xa9 va posar lletra a les sarsueles: "La fi de Macot", amb el personatge de Macot, i "El Balc\xc3\xb3 del Serraller", compostes per el mestre lleidat\xc3\xa0  V\xc3\xadctor Mateu i Moles._NEWLINE_Per la seva extensa obra va rebre nombrosos reconeixements com el ser nomenat membre de la Reial Acad\xc3\xa8mia de les Bones Lletres de Barcelona, membre de la Reial Acad\xc3\xa8mia de la Historia de Madrid i li fou concedida la Creu de Sant Jordi l\'any 1982.'